2. ลักษณะการประกอบธุรกิจ

2.1 ความเป็นมาของบริษัท

  ปี 2523 โรงพยาบาลบำรุงราษฎร์เปิดดำเนินการ
  เป็นโรงพยาบาลเอกชนแห่งแรกในย่านใจกลางกรุงเทพมหานครด้วยขนาด 220 เตียง
  และเติบโตอย่างต่อเนื่อง โดยในปี 2532
  โรงพยาบาลเข้าเป็นบริษัทจดทะเบียนในตลาดหลักทรัพย์
  และประสบความสำเร็จในการนำหลักทรัพย์เข้าซื้อขายในตลาดหลักทรัพย์แห่งประเทศไทย

  ปี 2540 โรงพยาบาลเปิดอาคารโรงพยาบาลใหม่ขนาด 554 เตียง

  ปี 2542 โรงพบาบาลบำรุงราษฎร์ ได้รับการรับรองมาตรฐาน ISO 9002
  และการรับรองคุณภาพโรงพยาบาลไทย (Thai Hospital Accreditation - HA)

  ปี 2543 บริษัทได้ขอให้ตลาดหลักทรัพย์แห่งประเทศไทยหยุดการซื้อขายหลักทรัพย์ของบริษัท
  เนื่องจากบริษัทอยู่ระหว่างการเจรจาปรับโครงสร้างหนี้กับเจ้าหนี้ และในเดือนสิงหาคมปีเดียวกัน
  บริษัทประสบผลสำเร็จในการปรับโครงสร้างหนี้กับเจ้าหนี้

  ปี 2544 ด้วยความมุ่งมั่นที่จะเป็นผู้นำด้านคุณภาพ
  ทำให้บริษัทได้รับประกาศนียบัตรรับรองคุณภาพมาตรฐาน ISO 14001
  ด้านการบริหารจัดการสิ่งแวดล้อม
  และเป็นโรงพยาบาลแห่งแรกในเอเชียที่ได้รับรองคุณภาพมาตรฐาน ISO 9001:2000
  นอกจากนี้ยังได้รับการต่ออายุการรับรองคุณภาพโรงพยาบาลไทย (HA)
  ทำให้โรงพยาบาลบำรุงราษฏร์เป็นโรงพยาบาลแห่งแรกของประเทศไทยที่ได้รับการรับรองคุณภาพมาตรฐานพร้อมกัน
  3 มาตรฐาน ส่วนในเรื่องการขยายธุรกิจ บริษัทเล็งเห็นโอกาสในการขยายธุรกิจเข้าสู่
  “การแพทย์เพื่อป้องกัน” (“Preventive Medicine”) จึงเปิดศูนย์สุขภาพ Vitallife
  ซึ่งเริ่มเปิดให้บริการในวันที่ 28 สิงหาคม 2544

  ปี 2545 จากการที่บริษัทมีผู้ป่วยชาวต่างชาติเข้ามาใช้บริการเพิ่มขึ้นอย่างต่อเนื่อง ในปี 2545
  โรงพยาบาลจึงได้เปิดศูนย์บริการผู้ป่วยต่างชาติอย่างเป็นทางการ
  เพื่อรองรับคนไข้ชาวต่างชาติที่เพิ่มขึ้นเรื่อยๆ อีกทั้งบริษัทได้ก่อตั้งหน่วยงานบำรุงราษฎร์
  อินเตอร์เนชันแนล หรือ BHI โดยในปัจจุบัน BHI อยู่ภายใต้การดำเนินงานของ บริษัท
  บำรุงราษฎร์ อินเตอร์เนชั่นแนล จำกัด (BIL) ซึ่งเป็นบริษัทย่อยของบริษัท ในขณะนั้น BHI
  มีวัตถุประสงค์ในการให้บริการปรึกษาและบริหารจัดการ รวมถึงวางแผนและออกแบบโรงพยาบาล
  ให้กับโรงพยาบาลต่างๆ ในภูมิภาค นอกจากนั้น บริษัทยังมีการพัฒนาทางด้านคุณภาพอย่างต่อเนื่อง
  โดยในปีเดียวกัน โรงพยาบาล บำรุงราษฎร์
  เป็นโรงพยาบาลแห่งแรกในเอเชียที่ได้รับการรับรองคุณภาพที่เป็นมาตรฐานระดับสากล
  โดยสถาบันรับรองคุณภาพโรงพยาบาลสากล (Joint Commission International
  Accreditation หรือ JCIA) จากสหรัฐอเมริกา JCIA
  เป็นองค์กรภายใต้คณะกรรมการเฉพาะกิจเพื่อการรับรองคุณภาพสถานพยาบาล (Join
  Commission on Accreditation of Healthcare Organization หรือ JCAHO)
  โดยมีวัตถุประสงค์ที่จะพัฒนาคุณภาพสถานพยาบาลต่างๆทั่วโลก
  ผ่านองค์กรที่ให้คำปรึกษาและให้การรับรองคุณภาพระหว่างประเทศ

  ปี 2546
  เป็นปีที่โรงพยาบาลบำรุงราษฎร์ประสบความสำเร็จในการย้ายการซื้อขายหลักทรัพย์ของบริษัทกลับไปยังหมวดการแพทย์
  และหลักทรัพย์ของบริษัทได้เริ่มการซื้อขายในวันที่ 29 ตุลาคม 2546 เป็นต้นมา นอกจากนั้น
  บริษัทได้เริ่มการขยายธุรกิจโดยเริ่มสร้างตึกคนไข้นอกใหม่ เพื่อรองรับจำนวนผู้ป่วยที่เพิ่มขึ้น

  ปี 2547 บริษัทลดมูลค่าหุ้นที่ตราไว้จากเดิมหุ้นละ 10 บาทเป็นหุ้นละ 5 บาท
  เพื่อนำส่วนที่ลดลงของทุนชำระแล้วไปลดขาดทุนสะสมของบริษัท
  และได้เปลี่ยนแปลงมูลค่าหุ้นที่ตราไว้ จาก 5 บาทเป็น 1 บาท
  ส่วนการขยายธุรกิจไปต่างประเทศ บริษัทย้ายการดำเนินงานของ BHI
  ไปอยู่ภายใต้ความรับผิดชอบของบริษัท บำรุงราษฎร์ อินเตอร์เนชั่นแนล จำกัด (BIL)
  ซึ่งเป็นบริษัทย่อยที่บริษัทถือหุ้น 100% และได้ปรับเปลี่ยนนโยบายของ BIL
  จากการให้บริการปรึกษาและบริหารจัดการ เป็นการร่วมลงทุนในโรงพยาบาลต่างๆ ในภูมิภาค

  ปี 2548 BIL ได้ลงทุนในสัดส่วน 43.25% ในบริษัท เอเชียน ฮอลพิทอล อิงค์ (AHI)
  ซึ่งเป็นผู้ดำเนินกิจการโรงพยาบาลเอกชนขนาด 258 เตียง ในกรุงมะนิลา ประเทศฟิลิปปินส์

  ปี 2549 BIL ลงทุนในสัดส่วน 49% ในบริษัท บำรุงราษฎร์ ฮอลพิทอล ดูไบ
  ซึ่งเป็นบริษัทดำเนินกิจการโรงพยาบาลในเมืองดูไบ สหรัฐอาหรับเอมิเรสต์
  โดยคาดว่าจะต้องใช้เงินลงทุนทั้งสิ้นจำนวน 388 ล้านบาท
  และบริษัทได้จ่ายเงินลงทุนส่วนแรกเป็นจำนวน 25.8 ล้านบาทแล้ว ขณะนี้
  โรงพยาบาลกำลังอยู่ระหว่างการก่อสร้าง และคาดว่าจะเริ่มเปิดให้บริการได้ในปี 2552
  นอกจากนี้ ในปี 2549 BIL ได้เพิ่มทุนโดยออกหุ้นสามัญใหม่จำนวน 5,764,701
  หุ้นให้กับนักลงทุนเชิงกลยุทธ์ คือ Temasek, Istithmar และ บมจ. ธนาคารกรุงเทพ
  ซึ่งทำให้สัดส่วนการถือหุ้นของบริษัทใน BIL ลดลง จาก 100% เหลือ 51%

  ส่วนการขยายธุรกิจในประเทศ บริษัทได้ดำเนินการสร้างอาคารผู้ป่วยนอกใหม่เสร็จเมื่อปลายปี
  2549 และได้เริ่มเปิดบริการศูนย์ตรวจสุขภาพ ชั้น 11 และที่จอดรถให้ผู้ป่วยทั่วไปเมื่อต้นปี 2550

2.2 ภาพรวมการประกอบธุรกิจของกลุ่มบริษัท

ผังโครงสร้างองค์กร

[]

  หมายเหตุ:

  * ณ วันที่ 31 ธันวาคม 2549

  ** บริษัท แอล เอส คลีนนิ่ง จำกัด ซึ่งเดิมบริษัทถือหุ้นอยู่ 25% ได้ชำระบัญชีเสร็จเมื่อวันที่ 22
  พฤษภาคม 2549

  บริษัท โรงพยาบาลบำรุงราษฎร์ จำกัด (มหาชน) (“บริษัท”)
  ประกอบกิจการโรงพยาบาลเอกชนในกรุงเทพมหานคร
  ด้วยความสามารถในการรองรับผู้ป่วยในได้ 554 เตียงและผู้ป่วยนอก 3,500 คนต่อวัน
  และเป็นหนึ่งในผู้นำในการให้บริการทางการแพทย์ในประเทศไทยและในภูมิภาคเอเชียตะวันออกเฉียงใต้
  โดยมีการให้บริการอย่างครบวงจรทั้งการบริการผู้ป่วยนอกและการบริการผู้ป่วยใน

  ตลอดระยะเวลาที่ผ่านมาโรงพยาบาลบำรุงราษฎร์ได้ให้ความสำคัญกับการรักษาพยาบาลที่มีคุณภาพ
  คณะแพทย์และพนักงานที่มีความเชี่ยวชาญ
  และเป็นโรงพยาบาลแห่งแรกในเอเชียที่ได้รับการรับรองคุณภาพโรงพยาบาลระดับสากล (JCIA)
  ตามมาตรฐานการรับรองของสหรัฐอเมริกา

  ขณะนี้
  บริษัทอยู่ระหว่างการขยายและยกระดับอาคารและสิ่งอำนวยความสะดวกของโรงพยาบาลบำรุงราษฎร์
  กรุงเทพมหานครภายใน 5 ปีข้างหน้า
  เพื่อรองรับความต้องการบริการทางการแพทย์เอกชนที่เพิ่มขึ้น โดยที่การขยายธุรกิจดังกล่าว
  จะทำให้ความสามารถในการให้บริการของบริษัทเพิ่มขึ้นเป็น 650 เตียงและคนไข้นอกจำนวน
  6,000 คนต่อวัน
  ซึ่งคิดเป็นเกือบสองเท่าของความสามารถในการรองรับผู้ป่วยของบริษัทในปัจจุบัน นอกจากนี้
  บริษัทยังมีความต้องการที่จะขยายธุรกิจไปยังต่างประเทศผ่านบริษัทย่อยซึ่งบริษัทถือหุ้นอยู่ 51%
  คือบริษัท บำรุงราษฎร์ อินเตอร์เนชั่นแนล จำกัด (BIL) ขณะนี้ BIL
  ได้ลงทุนในโรงพยาบาลสองแห่ง คือ เอเชียน ฮอลพิทอล อิงค์ (AHI) ในประเทศฟิลิปปินส์
  ซึ่งโรงพยาบาลดังกล่าว เปิดดำเนินการแล้ว และบำรุงราษฎร์ ฮอลพิทอล ดูไบ
  ซึ่งขณะนี้อยู่ระหว่างการก่อสร้าง นอกจากนี้ BIL
  มีนโยบายที่จะหาโอกาสในการลงทุนใหม่ๆอย่างต่อเนื่องอยู่เสมอ

  บริษัทมีบริษัทย่อย 3 บริษัท คือ บริษัท บำรุงราษฎร์ เมดิคอล เซ็นเตอร์ จำกัด และบริษัท
  ไวทัลไลฟ์ จำกัด ซึ่งบริษัทถือหุ้น 100% และบริษัท บำรุงราษฎร์ อินเตอร์เนชั่นแนล จำกัด
  ซึ่งบริษัทถือหุ้น 51% และบริษัทได้ลงทุน 14% ในบริษัท โกลเบิล แคร์ โซลูชั่น เอส. เอ.

  บริษัท บำรุงราษฎร์ เมดิคอล เซ็นเตอร์ จำกัด (“BMC”) เป็นเจ้าของอาคารโรงพยาบาล
  ซึ่งให้บริษัท โรงพยาบาลบำรุงราษฎร์ จำกัด (มหาชน) เช่า

  บริษัท ไวทัลไลฟ์ จำกัด (“Vitallife”)
  เป็นผู้ริเริ่มศูนย์ส่งเสริมสุขภาพและเวชศาสตร์วัยยุวัฒน์ (anti-aging) แบบครบวงจร
  เชี่ยวชาญทางด้านการให้บริการป้องกันและรักษาเพื่อชะลอความเสื่อมของร่างกาย
  โดยมุ่งเน้นกลุ่มเป้าหมายที่สนใจการดูแลรักษาสุขภาพเป็นพิเศษ
  ไวทัลไลฟ์มีการผสมผสานระหว่างคณะแพทย์มืออาชีพที่มีความเชี่ยวชาญและวิทยาการมาตรฐานระดับสากล
  เพื่อออกแบบโปรแกรมสุขภาพสำหรับลูกค้าแต่ละรายโดยเฉพาะ
  ซึ่งมีทั้งโปรแกรมการออกกำลังกาย โปรแกรมโภชนาการ และโปรแกรมอาหารเสริม
  เพื่อสุขภาพที่ดี

  บริษัท บำรุงราษฎร์ อินเตอร์เนชั่นแนล จำกัด (“BIL”)
  เป็นผู้ดำเนินการลงทุนในโรงพยาบาลในต่างประเทศของบริษัท โดย BIL
  มีนโยบายที่จะรับจ้างเป็นที่ปรึกษาและบริหารจัดการโรงพยาบาลต่อเมื่อ BIL
  มีการถือหุ้นและมีการควบคุมการบริหาร หรือมีแนวทางไปสู่การถือหุ้นที่ชัดเจน ในขณะนี้ BIL
  ได้ลงทุนในโรงพยาบาลสองแห่ง คือ 43% ใน เอเชียน ฮอลพิทอล อิงค์ (AHI)
  ในประเทศฟิลิปปินส์ และ 49% ในบำรุงราษฎร์ ฮอลพิทอล ดูไบในสหรัฐอาหรับ เอมิเรตส์

  บริษัท โกลเบิล แคร์ โซลูชั่น เอส. เอ. (“GCS”) เป็นผู้พัฒนาระบบ Software
  สำหรับโรงพยาบาล โดยมีสำนักงานใหญ่อยู่ที่ประเทศลักเซมเบิร์ก

2.3 โครงสร้างรายได้ 

  หน่วย: ล้านบาท

  --------------------------------------------------------------------------------------------------------------------------
  กลุ่มธุรกิจ                 ดำเนินการโดย              % การถือหุ้นของบริษัท 2549               2548               2547       
  ----------------------- ------------------------ ---------------- ---------- ------- ---------- ------- ---------- -------
                                                                    รายได้รวม   %       รายได้รวม   %       รายได้รวม   %

  ธุรกิจการแพทย์             บมจ. โรงพยาบาลบำรุงราษฎร์                   7,572      95.9    6,586      96.8    2,482      42.7

  ธุรกิจการแพทย์             บจ.                      100.00           -          -       -          -       3,167      54.5
                          บำรุงราษฎร์เมดิคอลเซ็นเตอร์                                                                     

  ธุรกิจการแพทย์             บจ. ไวทัลไลฟ์              100.00           78         1.0     61         0.8     37         0.7

  รวมธุรกิจการแพทย์                                                    7,650      96.9    6,647      97.6    5,686      97.9

  ธุรกิจบริหารโรงพยาบาล      บจ. บำรุงราษฎร์            51.00            57         0.7     7          0.1     -          -
                          อินเตอร์เนชั่นแนล                                                                              

  รวมธุรกิจบริหารโรงพยาบาล                                             57         0.7     7          0.1     -          -

  ธุรกิจให้เช่า               บมจ. โรงพยาบาลบำรุงราษฎร์                   118        1.5     89         1.3     41         0.7

  ธุรกิจให้เช่า               บจ.                      100.00           -          -       -          -       12         0.2
                          บำรุงราษฎร์เมดิคอลเซ็นเตอร์                                                                     

  รวมธุรกิจให้เช่า                                                      118        1.5     89         1.3     53         0.9

  อื่นๆ                     บมจ. โรงพยาบาลบำรุงราษฎร์                   57         0.7     58         0.9     36         0.6

  อื่นๆ                     บจ.                      100.00           1          -       -          -       34         0.6
                          บำรุงราษฎร์เมดิคอลเซ็นเตอร์                                                                     

  อื่นๆ                     บจ. บำรุงราษฎร์            100.00           12         0.2     6          0.1     -          -
                          อินเตอร์เนชั่นแนล                                                                              

  รวมอื่นๆ                                                            70         0.9     64         1.0     70         1.2

  รวม                                                               7,895      100.0   6,807      100.0   5,809      100.0
  --------------------------------------------------------------------------------------------------------------------------

2.4 เป้าหมายการดำเนินธุรกิจ

  บริษัทมีเป้าหมายการดำเนินธุรกิจดังต่อไปนี้

  1. การขยายธุรกิจและยกระดับการให้บริการในพื้นที่ปัจจุบันในช่วง 5 ปี:
  ด้วยปริมาณคนไข้ของโรงพยาบาลที่เพิ่มขึ้นอย่างรวดเร็วและต่อเนื่อง โรงพยาบาลคาดว่า
  จะถึงจุดอิ่มตัวของพื้นที่การให้บริการในอีก 1-2 ปีข้างหน้า โดยเฉพาะผู้ป่วยนอก
  ดังนั้นบริษัทจึงได้ก่อสร้างอาคารผู้ป่วยนอกใหม่ ซึ่งมี 22 ชั้น เพื่อรองรับจำนวนคนไข้ที่เพิ่มขึ้น
  นอกจากนี้ บริษัทอยู่ระหว่างการปรับปรุงและยกระดับอาคารโรงพยาบาลปัจจุบัน
  และมีแผนที่จะปรับเปลี่ยนอาคาร BH Tower ซึ่งขณะนี้
  ใช้เป็นที่พักอาศัยของครอบครัวและญาติของผู้ป่วย ให้เป็นเตียงผู้ป่วยใน

  2. เป็นผู้นำในการให้บริการทางการแพทย์ในภูมิภาค:
  โรงพยาบาลมีความมุ่งมั่นที่จะคงความเป็นผู้นำในการให้บริการทางการแพทย์อยู่เสมอ
  ทั้งในประเทศไทยและในภูมิภาคนี้
  ตลอดจนมีการพัฒนาคุณภาพการรักษาพยาบาลและบริการอย่างต่อเนื่อง

  3. การขยายธุรกิจไปยังต่างประเทศ:
  บริษัทมีนโยบายในการขยายธุรกิจให้เป็นที่รู้จักมากขึ้นในต่างประเทศ
  โดยที่นอกจากจะนำคนไข้เข้ามารักษาในประเทศไทยแล้ว บริษัทมีแผนที่จะนำรายได้เข้าประเทศ
  โดยการขยายเครือข่ายการให้บริการของโรงพยาบาลไปยังต่างประเทศ และมีนโยบายให้ บริษัท
  บำรุงราษฎร์ อินเตอร์เนชั่นแนล จำกัด (BIL)
  เป็นผู้ดำเนินการศึกษาและลงทุนในโรงพยาบาลในตลาดกลุ่มเป้าหมาย

4. โอกาสในธุรกิจที่ช่วยส่งเสริมกิจการโรงพยาบาล: โรงพยาบาลบำรุงราษฎร์ เป็นโรงพยาบาลแห่งแรกในประเทศที่มีการขยายธุรกิจสู่ศูนย์ส่งเสริมสุขภาพแบบครบวงจร เพื่อป้องกันและรักษาชะลอความเสื่อมของร่างกาย โรงพยาบาลจะยังคงหาโอกาสในการขยายกิจการเช่นนี้ เพื่อเป็นการส่งเสริมฐานการให้บริการทางด้านการแพทย์ของโรงพยาบาลต่อไป

  ความคืบหน้าของเป้าหมายการดำเนินธุรกิจ

  1. การขยายพื้นที่การให้บริการ: อาคารผู้ป่วยนอกใหม่ได้ก่อสร้างเสร็จในปี 2549
  และได้เปิดให้บริการบางส่วน คือ 10 ชั้นแรกสำหรับจอดรถในปี 2548 และชั้น 11
  ซึ่งเป็นศูนย์ตรวจสุขภาพในต้นปี 2550 ส่วนอาคารโรงพยาบาลปัจจุบัน
  อยู่ระหว่างการปรับปรุงห้องพักผู้ป่วยและสิ่งอำนวยความสะดวกอื่นๆ

  2. การเป็นผู้นำในการให้บริการทางการแพทย์ในภูมิภาค : โรงพยาบาลบำรุงราษฎร์
  มีการพัฒนาคุณภาพอย่างต่อเนื่อง ซึ่งมีผลทำให้โรงพยาบาลยังเป็นผู้นำทางด้านคุณภาพ
  ดังจะเห็นได้จากการที่โรงพยาบาลเป็นโรงพยาบาลเอกชนแห่งแรกที่ได้รับการรับรองคุณภาพโรงพยาบาลไทย
  (HA)
  และเป็นโรงพยาบาลแห่งแรกในเอเซียที่ได้รับการรับรองคุณภาพโรงพยาบาลระดับสากลโดย
  JCIA

  3. การขยายธุรกิจไปต่างประเทศ : บริษัทมีการลงทุนในโรงพยาบาลในต่างประเทศผ่าน BIL
  ซึ่งในปี 2548 ได้ลงทุนในโรงพยาบาลเอเชียน ฮอสปิตอล ในประเทศฟิลิบปินส์ และ ในปี 2549
  ได้ลงทุนในสัดส่วน 49% ในบริษัท บำรุงราษฎร์ ฮอลพิทอล ดูไบ
  และได้เตรียมความพร้อมเพื่อการลงทุนในโครงการต่างประเทศ โดยในปี 2549 BIL
  ได้มีการเพิ่มทุนโดยออกหุ้นสามัญใหม่จำนวน 5,764,701 หุ้นให้กับนักลงทุนเชิงกลยุทธ์ คือ
  Temasek, Istithmar และ บมจ. ธนาคารกรุงเทพ ซึ่งทำให้ BIL มีเงินทุนในบริษัทเพิ่มขึ้น
  จำนวน 885 ล้านบาท
  และมีพันธมิตรที่สามารถแนะนำโอกาสในการลงทุนใหม่ๆและเครือข่ายพันธมิตรในภูมิภาคได้